በአፍሪካ አዳዲስ የሚወለዱ ህጻናት በኤች አይ ቪ/ ኤድስ እንዳይያዙ የሚያስችል ዘመቻ ይፋ ተደረገ
በአፍሪካ ህጻናት ከኤች አይ ቪ ቫይረሱ ጋር እንዳይወለዱና እናቶችም ህይወታቸውን እንዳያጡ ለመስራት የሚያስችል ፍሪ ቱ ሻይን የተሰኘ ዘመቻ ይፋ ተደርጓል፡፡የአፍሪካ ቀዳማዊ እመቤቶች ድርጅት ከአፍሪካ ህብረት 30ኛው የመሪዎች ጉባዔ ጎን ለጎን 20ኛ መደበኛ ስብሰባውን ባካሄደበት ወቅት ነው ዘመቻው ይፋ የተደረገው፡፡በየቀኑ 300 ህጻናት ከቫይረሱ ጋር በሚወለዱባት አፍሪካ የቀዳማዊ እመቤቶች ድርጅት በጥቂት አመታት ውስጥ ችግሩን ሙሉ በሙሉ ለመግታት እንደሚሰራ የድርጅቱ ሊቀመንበር ቀዳማዊት እመቤት ወይዘሮ ሮማን ተስፋየ ተናግረዋል፡፡በአህጉሪቱ የእናቶችና ህጻናትን ሞት ትርጉም ባለው ደረጃ ለመቀነስ  ለቻለችው ኢትዮጲያ ዘመቻው ይበልጥ ተጠቃሚ ያደርጋታልም ብለዋል ቀዳማዊት እመቤት ወይዘሮ ሮማን፡፡ወይዘሮ ሮማን በህጻናት ስርዓተ-ምግብ ላይ የሚሰሩት ስራ ከዚሁ ዘመቻ ጋር የሚደጋገፍ መሆኑን ጠቅሰዋል፡፡